text: Leif Vestergaard Pedersen ny direktør for Kræftens Bekæmpelse
  15 april 2010 kl. 08.14
  Direktør i Region Midtjylland Leif Vestergaard Pedersen afløser Arne Rolighed som direktør for Kræftens Bekæmpelse. Det sker 1. juli 2010, hvor Arne Rolighed fratræder.
  Leif Vestergaard Pedersen har siden 1. januar 2006 været direktør i Region Midtjylland med særligt ansvar for sundhed.
   
  - Med Leif Vestergaard Pedersen får Kræftens Bekæmpelse en dygtig mand, siger regionrådsformand Bent Hansen (S).
  - Hans viden om sundhedsvæsenet er både dyb og bred, og hans engagement er stort. Så jeg kan kun ønske Kræftens Bekæmpelse til lykke med valget. For Region Midtjylland er det ikke nogen god nyhed at miste så kompetent en leder. Men jeg forstår Leif Vestergaard Pedersens ønske om at tage imod udfordringen i det nye job, siger regionsrådsformand Bent Hansen (S).
   
  Stillingen som direktør med særligt ansvar for sundhed bliver slået op snarest.
  